যাদবপুর বিশ্ববিদ্যালয় নিয়ে বিশেষ বৈঠক ডাকলেন রাজ্যপাল

কলকাতা: যাদবপুর বিশ্ববিদ্যালয়ের (Jadavpur University) ঘটনায় সরগরম রাজ্য রাজনীতি। যাদবপুর বিশ্ববিদ্যালয়ে রাজ্যের শিক্ষামন্ত্রী ব্রাত্য বসুর উপর হামলার ঘটনায় নিন্দার ঝড় উঠেছে। অধ্যাপকদের পর্যন্ত নিগ্রহ করা হয়েছে বলে অভিযোগ। হেনস্তা হয়েছেন বিশ্ববিদ্যালয়ের উপাচার্য ভাস্কর গুপ্ত। ঘটনার জল গড়িয়েছে আদালত পর্যন্ত। পরিস্থিতি থামাতে এবার বিশেষ বৈঠক ডাকলেন রাজ্যপাল তথা বিশ্ববিদ্যালয়ের আচার্য সিভি আনন্দ বোস (C V Ananda Bose)।

আরও পড়ুন: ভোটার কার্ডেও চাই ‘ইউনিক আইডি’, কমিশনে দাবি জানাল তৃণমূল

যাদবপুর কাণ্ডে উপাচার্যের কাছ থেকে রিপোর্ট তলব করলেন রাজ্যপাল সিভি আনন্দ বোস। ইতিমধ্যেই সেই রিপোর্ট বোসের কাছে জমা পড়েছে। সেই রিপোর্ট নিয়েই জরুরি বৈঠকও ডেকেছেন। সূত্রের খবর, তৈরি হয়েছে বিশেষ তদন্ত কমিটি। আগামীকাল শুক্রবার যাদবপুর বিশ্ববিদ্যালয় নিয়ে বৈঠক ডেকেছেন রাজ্যপাল। ওই বৈঠকে উপাচার্য ভাস্কর গুপ্তকে উপস্থিত থাকার কথা বলা হয়েছে। যদিও বিশ্ববিদ্যালয়ে হামলার ঘটনার পর থেকেই অসুস্থ উপাচার্য ভাস্কর গুপ্ত। চিকিৎসকদের পরামর্শে হাসপাতালে ভর্তি।রাজ্যপালের ডাকা বৈঠকে উপাচার্য ভার্চুয়ালি উপস্থিত হবেন কিনা সেটা এখনও স্পষ্ট নয়। প্রসঙ্গত, যাদবপুরকাণ্ডে পুলিশের ভূমিকা নিয়ে প্রশ্ন তুলে বিচারপতি তীর্থঙ্কর ঘোষের এজলাসে মামলা দায়ের হয়েছিল। জনস্বার্থ মামলায় কোনও হস্তক্ষেপ করতে চায়নি হাইকোর্ট। প্রধান বিচারপতি টিএস শিভগনণম স্পষ্ট বলেছিলেন, “বিশ্ববিদ্যালয় নিজস্ব আইন আছে। রাজ্য সরকারের নিজস্ব ক্ষমতা আছে বিশ্ববিদ্যালয়ের বিষয়ে। রাজ্য সরকারকে পরিস্থিতি নিয়ন্ত্রণ করতে হবে।”

অন্য খবর দেখুন